Sihtfinantseerimisleping nr 1432-1

	26.09.2024
		
Kaitsevägi, registrikood 70008641, asukohaga Juhkentali 58, 15007 Tallinn, keda esindab Kaitseväe põhimääruse ja Kaitseväe juhataja 09.10.2014 käskkirjaga nr 279 antud volituse alusel Kaitseväe Akadeemia (edaspidi KVA) ülem brigaadikindral Viktor Kalnitski
ja
Tallinna Tehnikaülikool (edaspidi TalTech), registrikood 74000323, asukohaga Ehitajate tee 5, 19086 Tallinn, keda esindab rektori volikirja alusel teadusprorektor Tiit Lukk, 

(edaspidi ühiselt nimetatud pooled) sõlmisid heas usus sihtfinantseerimislepingu (edaspidi leping) alljärgnevas.

1.	Üldsätted
1.1.	Lepingu dokumendid koosnevad lepingust ja selle lisadest, mis on lepingu lahutamatud osad ja omavad lepinguga võrdset juriidilist jõudu.
1.2.	Leping jõustub allkirjastamisest ja kehtib kuni 31.08.2028. 

2.	Lepingu eesmärk
2.1.	Lepingu eesmärgiks on korraldada ühist teadustegevust tehnoloogia uurimissuunal (KVA teadusprojekti „Taktikaline energialahendus tuleviku lahinguvälja tagamiseks“ 02.08.2024, KV-0.7-1.1/24/15287 raames), luua teadmussiirde doktorantuuri õppekoht ning reguleerida poolte koostööd ja määrata kindlaks poolte õigused ja kohustused.
2.2.	Lepingu eesmärgi täitmiseks on täpsemad eesmärgid:
2.2.1.	edendada pooltevahelist koostööd ühise õppe-, teadus- ja arendustegevuse kaudu tehnoloogia uurimissuunal;
2.2.2.	osaleda KVA teadusprojekti „Taktikaline energialahendus tuleviku lahinguvälja tagamiseks“ tegevustes;
2.2.3.	esindada Eestit NATO ja Euroopa Liidu teadus- ja arendustegevuse uurimisrühmade töös kognitiivse sõjapidamise uurimissuunal;
2.2.4.	arendada ja juurutada ühiselt valdkondlikke õppematerjale.
2.3.	Uurimissuuna arendamine ja hoidmine ning lepingu eesmärkide saavutamiseks vajalike tegevuste tulemuslikkuse tagamine sõltub järgmistest tingimustest:
2.3.1.	tihe seos Kaitseväe prioriteetsete võimete arendamisega;
2.3.2.	sisuline asjakohasus ja tõhusus;
2.3.3.	kõrge akadeemiline tase;
2.3.4.	sidusus laiapindse riigikaitse vajadustega;
2.3.5.	tõhus ja järjepidev koostöö Kaitseväega.
2.4.	Koostöötegevused ja mõõdikud:
2.4.1.	Lepingu põhieesmärgi saavutamiseks elluviidavad koostöötegevused peavad olema seotud lepingus sätestatud uurimissuuna arendamise ja hoidmisega.
2.4.2.	Koostöötegevuste hulka võib kuuluda:
2.4.2.1.	uurimissuuna kestlikkuse tagamine;
2.4.2.2.	ühised teadusüritused (vähemalt kaks akadeemilist seminari);
2.4.2.3.	TalTechi ja KVA esindajad on lepingu kehtivuse perioodil kirjutanud vähemalt kolm uurimissuunaga seotud teadusartiklit, mis vastavad Eesti Teadusinfosüsteemi teadustegevuse tulemuste klassifikaatorile 1.1 või 3.1;
2.4.2.4.	teadlaste ja ekspertide kaasamine uurimissuunaga seotud otsustusprotsessidesse;
2.4.2.5.	uurimistulemuste tutvustamine Kaitseväe  juhtkonnale;
2.4.2.6.	muud teemakohased tegevused, mis otseselt toetavad punktis 2 loetletud eesmärkide täitmist.
2.4.3	Punktis 2.4.2 nimetatud koostöötegevuste edukust hinnatakse lepingu lõppedes järgmiste koondmõõdikute abil:
2.4.3.1	lepingu kehtivuse perioodil on korraldatud vähemalt kaks akadeemilist seminari;
2.4.3.2	punktis 2.4.2.3 toodud teaduspublikatsioonid on lepingu kehtivuse perioodil avaldatud või avaldamiseks aktsepteeritud kõrgetasemelistes teadusväljaannetes. 

3.	Poolte õigused ja kohustused

3.1	Tallinna Tehnikaülikool
3.1.1	loob teadmussiirde doktorantuuri õppekoha;
3.1.2	immatrikuleerib positiivse vastuvõtuotsuse korral teadmussiirde doktorandi õppeajaga neli aastat;
3.1.3	lepib teadmussiirde doktorandiga kokku individuaalse õppe- ja teadustöö kava ja sõlmib teadmussiirde doktorandiga töölepingu (koormus 0,9), milles kokku lepitud töökoormus tagab doktoriõpingute läbimise kooskõlas individuaalse õppe- ja teadustöö kavaga ja kus kokku lepitud töötasu vastab vähemalt TalTechi nooremteaduri kuupalga miinimummäärale;
3.1.4	võimaldab teadmussiirde doktorandil täita doktoriõppe õppekava ja määrab juhendaja, kes juhendab teadmussiirde doktoranti uurimistöö kirjutamisel ja toetab teda õppekava läbimisel, sealhulgas õppetöö korraldamisel, atesteerimisel ja doktorikraadi taotlemisel ning annab talle soovitusi selle kohta, millistel uurimistöö ja selle valdkonnaga seotud konverentsidel ja seminaridel osaleda ning millistes väljaannetes oma uurimistöö tulemusi avaldada;
3.1.5	võimaldab kasutada teadmussiirde doktorandil uurimistööks TalTechi taristut;
3.1.6	korraldab teadmussiirde doktorandi atesteerimisi ja esitab temaga koostöös KVAle hiljemalt 2 (kahe) nädala jooksul pärast atesteerimiskoosoleku toimumist väljavõtte iga-aastasest atesteerimisotsusest;
3.1.7	teavitab KVAd ja teadmussiirde doktoranti atesteerimiskoosoleku toimumisest vähemalt kuu aega ette;
3.1.8	kooskõlastab KVAga doktoritöö teema või juhendaja vahetumise;
3.1.9	teavitab KVAd teadmussiirde doktorandiga töölepingu sõlmimisest, muutmisest ja lõpetamisest;
3.1.10	teavitab KVA kontaktisikut kohe asjaoludest, mis võivad mõjutada teadmussiirde doktorandi edasijõudmist, põhjustada doktoriõppe peatamist, katkemist või pikenemist.

3.2	Kaitsevägi
3.2.1	kindlustab teadmussiirde doktorandile teadus- ja õppetegevuseks vajalikud tingimused, sealhulgas:
3.2.1.1	sõlmib teadmussiirde doktorandiga töölepingu (koormusega 0,1), milles kokku lepitud töökoormus tagab doktoriõpingute läbimise kooskõlas individuaalse õppe-  ja teadustöö kavaga ja kus kokku lepitud töötasu suurus vastab vähemalt TalTechi nooremteaduri kuupalga miinimummäärale;
3.2.1.2	esitab TalTechile juhendaja või konsultandi kandidaadi ja tagab uurimistöö kaasjuhendamise;
3.2.1.3	kooskõlastab TalTechiga doktoritöö teema või juhendaja vahetumise;
3.2.2	teavitab TalTechi teadmussiirde doktorandiga töölepingu sõlmimisest, muutmisest ja lõpetamisest;
3.2.3	arvestab teadmussiirde doktorandi töö korraldamisel tema vajadusega osaleda õppetöös;
3.2.4	võib esitada oma esindaja atesteerimiskomisjoni liikmeks;
3.2.5	teavitab TalTechi kontaktisikut ja doktoranti kohe asjaoludest, mis võivad mõjutada teadmussiirde doktorandi edasijõudmist, põhjustada doktoriõppe peatamist, katkemist või pikenemist.

3.3	Pooled
3.3.1	täidavad oma kohustusi nõuetekohaselt, mõistlikult, heas usus, järgides vajalikku hoolsust ning arvestades valdkondlikke tavasid;
3.3.2	ei vastuta kohustuste täitmata jätmise või mittekohase täitmise eest, kui selle on põhjustanud teise poole tegevus või tegevusetus.

4.	Teadmussiirde doktorantuuriga seotud andmed
4.1.	Õppekava: infoühiskonna tehnoloogiad.
4.2.	Doktoritöö teema: taktikalise energialahenduse väljatöötamine energia varustuskindluse tagamiseks lahinguväljal.
4.3.	Teadmussiirde doktorandi ametikoht ja töölepingujärgne koormus: Kaitseväe Akadeemia rakendusuuringute osakonna nooremteadur töölepingujärgse koormusega 0,1 ja nooremteadur TalTechis koormusega 0,9.
4.4.	Teadmussiirde doktorant immatrikuleeritakse alates 2024/2025 õppeaasta sügissemestrist.
4.5.	TalTechi poolne põhijuhendaja: professor Ivo Palu, TalTechi inseneriteaduskonna elektroenergeetika ja mehhatroonika instituut.
4.6.	KVA poolne juhendaja: PhD Veljo Raide, KVA rakendusuuringute osakond. 

5.	Teadmussiirde doktorandi õppe- ja teadustöö korraldus
5.1.	Õppetöö toimub TalTechis ja KVA võimaldab teadmussiirde doktorandil osaleda õppetöös vastavalt tema individuaalsele õppe- ja teadustöö kavale. 
5.2.	Teadmussiirde doktorandi teadustöö viiakse läbi TalTechis. Vajadusel ja kokkuleppel TalTechiga võib teadmussiirde doktorant kasutada uurimistöö läbiviimiseks ka KVA taristut.
5.3.	Teadmussiirde doktorandi edasijõudmist kontrollitakse atesteerimisel, mis toimub üldjuhul üks kord aastas. 
5.4.	Teadmussiirde doktorandi nominaalne õppeaeg on vastavalt tema individuaalsele õppe- ja teadustöö kavale neli aastat. Individuaalse õppe- ja teadustöö kava muudatused peavad heaks kiitma mõlemad pooled.

6.	Toetus sihtfinantseerimislepingu elluviimiseks
6.1.	Lepingu täitmiseks vajalike koostöötegevuste elluviimist toetatakse Kaitseväe eelarvest kogusummas 193 000 (ükssada üheksakümmend kolm tuhat) eurot, mis kantakse TalTechile üle järgmise graafiku alusel:

Summa eurodes	Maksetähtpäev	Õppeaasta
	
54 000	01.11.2024	2024/2025	
47 000	01.11.2025	2025/2026	
47 000	01.11.2026	2026/2027	
45 000	01.11.2027	2027/2028	

6.2.	Toetusest kaetavateks abikõlblikeks kuludeks on doktorandi 0,9 koha tööjõukulu ja riikliku doktoranditoetuse vahe, ehk siis 4050 eurot miinus riiklik doktoranditoetus, mis 2024. aastal on 2700 eurot (sh maksud), samuti uurimissuunaga seotud teadustöö stipendiumid, teadmussiirde doktorandi juhendamisega seotud kulud; teadustööks vajalike materjalide ja väikevahendite kulud; uurimissuunaga seotud lähetuskulud; teadustöö tulemuste publitseerimisega seotud kulud; teadussündmuste, seminaride, loengusarjade ja õppepäevade korraldamisega seotud kulud. 
6.3.	Abikõlblikeks kuludeks ei loeta põhivara investeeringuid ja amortisatsioonikulusid.
6.4.	Abikõlblike kulude kasutamist tuleb dokumenteerida, esitades punktis 8.6.2. toodud isikule kvartaalsed tekkepõhised kuludokumendid ja lõpparuande (aruandele tuleb lisada tekkepõhine raamatupidamiskirjete nimistu koos seletuskirjaga aruandeperioodi kulude kohta kululiikide lõikes), arvestades TalTechi reeglite ja tavadega.
6.5.	Kui õpingute raames läbitakse vahetusaasta mõnes välisriigi ülikoolis või teadusasutuses, sõlmitakse kulude katmiseks lepingu lisa. 
6.6.	Kaitsevägi kannab toetuse vastavalt punktis 6.1. kokku lepitud graafikule ülekandega Tallinna Tehnikaülikooli arveldusarvele EE201010052037382001 SEB pangas.
6.7.	KVA-l on õigus loobuda toetuse järgmiste osade väljamaksmisest, kui: 
6.7.1.	teadusuuringud hälbivad olulisel määral punktis 4.2 nimetatud uurimustöö teemast ja pooled pole eelnevalt kokku leppinud uurimustöö teema muutmises;
6.7.2.	teadmussiirde doktorant atesteeritakse negatiivselt;
6.8.	Kui tekkepõhised kulud on lepingu lõppemisel väiksemad kui punktis 6.1. toodud toetuse summa, kannab ülikool jäägi Kaitseväele tagasi Rahandusministeeriumi arveldusarvele (Swedbank EE932200221023778606 või SEB EE891010220034796011, viitenumber 2800082844) hiljemalt 2 (kaks) kuud peale lepingu lõppemist, kuid mitte hiljem kui 01.11.2028.
6.9.	Lepinguga kokku lepitud toetust ei saa suurendada, kui õigusaktid ei sätesta teisiti.

7.	Konfidentsiaalne teave ja intellektuaalomandi õigused
7.1.	Pooled kohustuvad hoidma saladuses teisele poolele kuuluvat konfidentsiaalset teavet.
7.2.	Kaitseväele kuuluva konfidentsiaalse teabe all mõistavad pooled ühises teadus- ja arendustegevuses, sh teadmussiirde doktorandi doktoritöös sisalduvat tehnilise või majanduslik-ärilise sisuga teavet, ideid, meetodeid ja protseduure, äri- või turustamisplaane, ärikontakte, ettepanekuid, finantsteavet, konfidentsiaalseid aruandeid, klientide nimekirju, teadus- ja arendustegevuse sisu ja tulemusi ja neid puudutavat teavet, mille saladuses hoidmiseks on kõrgkoolil õigustatud huvi. TalTechile kuuluva konfidentsiaalse teabe all mõistavad käesoleva lepingu pooled muuhulgas doktoritööga mitte seotud uuringute tulemusi ja väljatöötatud tehnoloogiaid, avaldamata artiklite käsikirju, oskusteavet, meetodeid, näidiseid, teaduslikke- ja rakenduslikke ideid.
7.3.	Punktis 7.1 ja 7.2 nimetatud konfidentsiaalsuskohustus kehtib lepingu kehtivuse ajal ja viis aastat pärast selle lõppemist. 
7.4.	Juhul, kui doktoritöö sisaldab ärisaladust või muud salastatud teavet, võib TalTech kuulutada doktoritöö kaitsmise kinniseks. 
7.5.	TalTech sõlmib doktoritöö kaitsmise järgselt teadmussiirde doktorandiga eraldi lepingu, millega lepitakse kokku doktoritöö säilitamise ja juurdepääsetavuse tingimused. Juhul, kui doktoritöö avaldamine ei ole intellektuaalomandiga seotud õigusraami või salastatud teabe tõttu võimalik, võib TalTech kehtestada doktoritöö avaldamisele piirangud. 
7.6.	Teadmussiirde doktorandile kuulub oma väitekirja autoriõigus ja väitekiri on avalik, kui punkt 7.5 ei sätesta teisiti. Kui teadmussiirde doktorant on doktoritöö ainus autor, siis kuulub talle teose autoriõigus. Kui doktoritöö koosneb artiklitest ja kokkuvõttest, on teadmussiirde doktorandil autoriõigus nendele osadele, mis on tema sõltumatute intellektuaalsete jõupingutuste tulemus.
7.7.	Vajadusel sõlmivad pooled eraldi kokkuleppe teadustöö tulemustega seotud intellektuaalse omandi piiritlemiseks ja õiguste kuuluvuse ja kasutamise tingimuste kohta.

8.	Muud tingimused ja lõppsätted
8.1.	Lepingu lõppemisel kohaldatakse neid lepingu sätteid, mis oma olemuse tõttu sätestavad poolte õigusi ja kohustusi pärast lepingu lõppemist.
8.2.	Pooled kohustuvad käituma teineteise suhtes lähtuvalt mõistlikkuse ja hea usu põhimõtetest. Lepingu täitmisest, tõlgendamisest, muutmisest või lõpetamisest tulenevad erimeelsused ja vaidlused lahendavad pooled vastastikusel mõistmisel põhinevate läbirääkimiste teel, kokkuleppe mittesaavutamisel Harju Maakohtus.
8.3.	Poolel on õigus leping erakorraliselt ühepoolselt üles öelda, kui teine pool on lepingut süüliselt rikkunud ja kohustuste rikkumine määratud mõistliku tähtaja jooksul lõpeb tulemusteta.
8.4.	Lepinguga reguleerimata küsimustes lähtuvad pooled Eesti Vabariigis kehtivatest õigusaktidest.
8.5.	Käesolev leping on sõlmitud elektroonilises vormis ning allkirjastatud digitaalselt. Leping jõustub allkirjastamisest ja kehtib kuni 31.08.2028.
8.6.	Poolte kontaktisikud käesoleva koostöölepingu täitmisel on: 
8.6.1	TalTechi kontaktisik on Mart Landsberg, elektroenergeetika ja mehhatroonika instituudi direktor, tel 517 4405, e-post: mart.landsberg@taltech.ee; 
8.6.2	KVA kontaktisik on rakendusuuringute osakonna teadustöö korralduse spetsialist Epp Leete, tel +372 717 6253, e-post: epp.leete@mil.ee. 
8.6.3	Kontaktisiku muutumisel esitab pool teise poole kontaktisikule teabe kirjalikku taasesitamist võimaldavas vormis. 

[ allkirjastatud digitaalselt ]					[ allkirjastatud digitaalselt ]

Brigaadikindral Viktor Kalnitski					Tiit Lukk		
Kaitseväe Akadeemia						Tallinna Tehnikaülikool